Só onthou hulle Evert Snymanhttps://rak2.spens.co.za/radio/2015-onderhoude/evert-snyman-2015-09-29.mp3 Evert Snyman Foto: RSG Evert Snyman was ŉ veelsydige mens, maar dis veral vir sy bydrae tot radio wat altyd onthou sal word. Lees gerus meer hier oor sy loopbaan as radioman. Maroela Media het ook die voorreg gehad om saam Evert te werk toe hy teksskrywer was van die radiodrama, “Sagmoedige Neelsie”, wat deur verskeie radiostasies uitgesaai is. Die radiodrama, “Groblerspruit” wat op 7 September vanjaar landwyd begin het, is die jongste uit Evert se pen. Volgens Susan Lombaard, uitvoerende hoof van Maroela Media, was dit ŉ besondere voorreg om saam met hom te werk. “Tydens die skryf van die CJ Langenhoven-enkelradiodrama het hy sy veelsydigheid as radiodramaskrywer gewys deur drie verskillende weergawes van dieselfde drama, almal met verskillende invalshoeke, te skryf. Maar buiten sy veelsydigheid was hy een van daardie mense met wie jy lekker gekuier het van die eerste ontmoeting af. Evert se afsterwe is nie net ŉ verlies vir die Afrikaanse radiobedryf nie, maar beslis ook vir mense na aan hom en diegene wie se paaie net dan en wan met syne gekruis het.” Maroela Media het met verskeie vriende en kollegas van Evert gesels om te hoor hoe húlle hom sal onthou. Die aktrise, Heidi Mollentze, wat ook goed met hom bevriend was, het oor Evert geskryf: “Evert was altyd reguit, eerlik en sonder draadwerk. Daarom is my huldeblyk aan hom ook eerlik en sonder draadwerk: Evert het my alles wat ek weet van radiowerk geleer. En daarvoor sal ek hom ewig dankbaar wees. ŉ Beter leermeester kan ŉ mens nie voor vra nie. Tydens opnames vir Evert kon jy maar weet jy is besig met ŉ professionele, kwaliteit produk. Dis ŉ wete wat goud werd is in ŉ oorwegend onseker industrie. En so tussen die harde werk en klankbane, was daar altyd tyd vir ŉ grappie of twee. Altyd!” Luister gerus na die podsending om te hoor hoe ander mense hom sal onthou.